Folketing
2002-12-03

Jeg vil gerne spørge hr. Keld Albrechtsen, om han mener, det er fuldstændig ligegyldigt, om man kalder noget en forfatning, eller om der ikke lige præcis med det ord ønskes udtrykt en bestemt retning af EU-samarbejdet, som i højere grad tager sigte på en egentlig statsdannelse. Det, der er karakteristisk for dem, der jo ønsker, at det skal være en forfatning, er, at alle de ting, vi normalt forbinder med en selvstændig nation, skal ligge hos EU, som derfor jo er en selvstændig statsdannelse. Derfor er det ikke ligegyldigt. Der er jo en selvfølgelighed og en logik hos dem, der jo også, hvis vi går lidt uden for Danmarks grænser, kæmper for, at det skal hedde en forfatning. Så vil jeg bare spørge hr. Keld Albrechtsen, om ikke det er rigtigt, at det har været lidt tankevækkende at se den række af danske politiske partier, som ikke har haft noget synspunkt om, at det skulle hedde en forfatning, men finder ud af, at nu er der vist stemning for det i Konventet, nu bliver det nok det, det hedder, så må vi hellere sige, at det kan det også sagtens hedde, og det betyder i øvrigt overhovedet ingenting. Det har været lidt komisk at se det forløb, der har været op til, at politiske partier her i Danmark pludselig finder ud af, at det jo er fuldstændig ligegyldigt, om noget hedder en forfatning.